Papersnake/gushiwen huggingface dataset:
大业二绝
孔武仲（宋代）

西苑池塘涸海流，君王十骑月中游。
峨眉排户争新宠，不道迷藏自有楼。
杂书幽居事
陆游（宋代）

贫困虽终老，胸中尚浩然。
直令头抢地，未害鼻撩天。
种菜悭三亩，苫茅仅数椽。
布衾常不暖，夜夜亦安眠。
舟中即事五言绝句 其一
饶相（明代）

挂席向南征，风微细浪生。捲帘烟树渺，何处棹歌声。
自省
曾丰（宋代）

肺肝供物态，须鬓管年华。
眼阅世更变，口谈时过差。
眉因公道蹙，手为贵人叉。
点检通身事，都无益自家。
至日遣兴，奉寄北省旧阁老两院故人二首
杜甫（唐代）

去岁兹辰捧御床，五更三点入鹓行。欲知趋走伤心地，

正想氛氲满眼香。无路从容陪语笑，有时颠倒著衣裳。

何人错忆穷愁日，愁日愁随一线长。

忆昨逍遥供奉班，去年今日侍龙颜。麒麟不动炉烟上，

孔雀徐开扇影还。玉几由来天北极，朱衣只在殿中间。

孤城此日堪肠断，愁对寒云雪满山。
偈六十九首 其二十七
释道宁（宋代）

阴云弥四野，心地长尘埃。试请回光看，生从何处来。
次韵吉老十小诗
黄庭坚（宋代）

斲鼻昔常尔，绝弦知者稀。
无人与争长，惟有钓鱼矶。
送杭州李员外
方干（唐代）

政成何用满三年，上界群仙待谪仙。便赴新恩归紫禁，

还从旧谪上青天。笙歌怨咽当离席，更漏丁东在画船。

必恐驻班留立位，前程一步是炉烟。
熙宁祭风师五首
佚名（隋代）

奠献纷纷，灵心欣欣。
超然而返，众御如云。
其施伊何，多黍多稌。
其祥伊何，不愆厥作。
长相思 赠画上美女
钟蕴（清代）

丹青手。谁人有。能描一种丰姿否。好是鸳鸯偶。

颦眉久。时低首。深情应为春相负。春去难消受。
寄远曲 其三
朱柔则（清代）

辛苦长安客，栖栖叹此行。故乡空自阻，逆旅亦何营。

取友防轻薄，持躬问老成。寄言百君子，努力事身名。
十月十五夜落月
郑孝胥（清代）

凄清月色无今古，寂寞人间有死生。雾阁云窗忽今夕，祇将涕泪送西倾。
郡斋闲坐
岑参（唐代）

负郭无良田，屈身徇微禄。平生好疏旷，何事就羁束。

幸曾趋丹墀，数得侍黄屋。故人尽荣宠，谁念此幽独。

州县非宿心，云山欣满目。顷来废章句，终日披案牍。

佐郡竟何成，自悲徒碌碌。
西江月 端午赐观击毬射柳五阕 其一
杨荣（明代）

芳树海榴吐艳，碧池荷叶铺钱。端阳佳节太平年。

百辟咸沾恩宴。

仙仗遥迎瑞日，炉香细袅祥烟。香蒲泛酒艾旗悬。

拜舞金銮前殿。
浪淘沙 舟中夜起
龚自珍（清代）

幽梦四更醒。欸乃声停。吴天月落半江阴。蓦地横吹三孔笛，聘取湘灵。

螺髻锁娉婷。烟雾青青。看他潮长又潮平。香草美人吟未了，防有蛟听。
蚤秋
文天祥（宋代）

寒魄澹玄河，商飙慓明发。
羁人坐环堵，壮士衣穿褐。
晋陵谁复新，秦陵尚云秣。
夫君百世心，患不在饥渴。
与道源游西庄，遇齐道人，同往草堂，为齐书此
苏轼（宋代）

桑麻已零落，藻荇复消沉。园宅在人境，岁时伤我心。

强穿南埭路，遥望北山岑。欲与道人语，跨鞍聊一寻。
人月圆（中秋）
赵鼎（宋代）

连环宝瑟深深愿，结尽一生愁。人间天上，佳期胜赏，今夜中秋。

雅歌妍态，嫦娥见了，应羡风流。芳尊美酒，年年岁岁，月满高楼。
江村冬日清景
朱希晦（元代）

屋外梅花的皪，篱边涧水潺湲。竟夕诗翁睡著，不知雪满前山。
送广东赵舶使
方大琮（宋代）

百禽收舌后，一鹗凌清秋。
沧波渺浩荡，中有万斛舟。
劫灰烧不渺，宗老擅风流。
典刑尚千载，雅奥根九畴。
忠愤疏中壘，功名起武侯。
功彼北方学，来为南边游。
膻风痛洗濯，蛮俗赖怀柔。
偶然得聊事，顾影岂其俦。
逢迎时一笑，倾吐不复留。
抵掌说西事，强颜愧楚囚。
见晚别何早，含情酒浇愁。
惟有加餐祝作歌住行辀。有诏愿亟起，
且莫事耡耰。顾我何为者，
一毛在九年。
夜游宫·记梦寄师伯浑
陆游（宋代）

雪晓清笳乱起。梦游处、不知何地。铁骑无声望似水。想关河，雁门西，青海际。
睡觉寒灯里。漏声断、月斜窗纸。自许封侯在万里。有谁知，鬓虽残，心未死。
送觉兄归洞庭
释如净（宋代）

觉尽还源见本心，洞庭无盖碧沈沈。
衲僧不作这伎俩，浪急风高意转深。
金溪孝女歌
杨维桢（元代）

金溪石，石生银。
凿石石有尽，银令无时磷。
昨夜银官下，山头点银户。
葛家户，无丁惟二女，葛家父苦楚，苦楚与死邻。
二女痛父关一身，骈首跳冶裂焰闇。
裂焰焚身不焚二女心。
天惨惨，神森森，化作双白金。
双白金，盛龙锦，愿作万寿卮，以奉天子饮。
一饮银鬼泣，再饮银令寝。
淳熙七年端午帖子词 其三
崔敦诗（宋代）

日御秋秋永，云峰叠叠繁。宸心定忘暑，长算入中原。
诗一首
佚名（宋代）

西出潼关客路迷，一葫芦酒一篇诗。葫芦酒尽兴未尽，坐看春山春尽时。
书事十首
刘克庄（宋代）

汉重貂珰鼎轴轻，力扶弱势赖公卿。
劾侯常侍如张□，讼石中书有更生。
伺夜九头犹作崇，过时百舌未收声。
虞廷可是无仪凤，底事相看噤不鸣。
宫殿名诗
萧绎（南北朝）

林间花欲燃，竹径露初圆。斗鸡东道上，走马北场边。

合欢依暝卷，葡萄向日鲜。旗亭觅张放，香车迎董贤。

定隔天渊水，相思夜不眠。
题丘以望赠李户侯三香图
徐庸（明代）

盈盈洛水仙，凌波送微步。姑射严霜华，樊姬澹风度。

岁晚同结香，相亲表心素。
秋海棠和秦兰谷
张湄（清代）

阑干几曲雨苔侵，色效川红苦不禁。坠叶罢飞空砌冷，流萤微度古墙阴。

娇柔自惜伤秋骨，黯淡谁知怯露心。若问断肠当日事，粉痕和泪尚涔涔。
立春前四日天大雷电以雨
释居简（宋代）

霹雳如春雨似秋，兰陵冬夜忆黄州。茂陵封禅期身后，恰恰营成小竹楼。
题金明府平易堂
方回（元代）

桑畴麦陇颂声欢，竞说琴书政事宽。
方寸惟知存岂弟，丝毫不肯作艰难。
爱民何啻如儿子，行路休教避长官。
来往星源凡几岭，从今都作坦途看。
九咏寄从兄湛之塞垣 其二 边月
邝露（明代）

秦时一片月，万古照边州。白动狼烟塞，寒生驿火楼。

关山和泪到，圜缺及乡愁。盈手梅花色，难将寄陇头。
柳梢青 自题静香楼
吴潆（清代）

月射西窗，曾从谢朓，许我轻狂。墙角梅花，床头玉笛，都不寻常。

豁然长啸何妨，一望去，烟云渺茫。白雪胸襟，黄金意气，做了荒唐。
菩萨蛮 题落花峡蝶
叶璧华（清代）

寻春何处春无语。乱红铺遍斜阳地。花细落樱桃。随风过画桥。

零露苍苔湿。独自单衣立。替我惜残春。回环蝶影双。
伯氏南浦运粮未归
蓝智（明代）

乱世少安居，志士多慨慷。馈饷军垒中，跋涉山路长。

昔别庭树秋，时节忽飘扬。俯视东逝波，仰惭明月光。

鹡鸰鸣在原，蟋蟀悲中堂。求道苦不早，鬓发各已苍。

关塞日澒洞，烽燧寒苍茫。久客南浦深，絺衣北风凉。

岁晚粳稻收，斗酒足徜徉。归来且慰意，高歌俟时康。
晚晴
宋祁（宋代）

积晦澄天宇，浮凉湛物华。
远雷犹送电，残照即成霞。
贺燕翻空迥，倾梧叠影斜。
披襟无内热，宁忆郑生瓜。
寄方瞳胡先生
陆游（宋代）

形槁神弥王，心虚脑自凝。
平生一酒榼，万里两行縢。
安枕存玄牝，斋居养绛陵。
他年乔岳下，正昼看飞腾。
奉酬陈之元教授见赠次韵
李纲（宋代）

谪官因得穷林泉，陶写聊复资诗篇。青岑叠叠山满眼，碧波诗诗溪涵天。

南连海峤饶雾雨，北望吴越凄风烟。感怀触目还得句，但可娱戏那敢传。

譬犹候虫与时鸟，自鸣自已真偶然。岂知飘落广文耳，饰以妙语烦雕镌。

与公平生未相识，一见倾心谁与易。沙阳百里阻游从，注目寒空暮云碧。

朅来邂逅慰所思，况得新诗飞霹雳。我今归去隐梁溪，远迹江湖养愚直。

看公白日上青霄，九万扶摇不劳力。
酬别曾忱
贺铸（宋代）

昔年室迩叹人遐，少日相逢别日赊。
聊寄归心天北雁，会乘高兴斗边槎。
雷惊白昼龙蛇起，风荡青春草木华。
谁念渠伊独憔悴，岂容平世赋怀沙。
北郭烟雨 其一
王松（宋代）

雨奇晴好稼盈郊，北郭先生此结茅；小米丹青摩诘句，诗情画意费推敲。
晏太尉西园贺雪歌
欧阳修（宋代）

阴阳乖错乱五行，穷冬山谷暖不冰。
一阳且出在地上，地下谁发万物萌。
太阴当用不用事，盖由奸将不斩亏国刑。
遂令邪风伺间隙，潜中瘟疫於疲氓。
神哉陛下至仁圣，忧勤悬祷通精诚。
圣人与天同一体，意未发口天已听。
忽收寒威还水官，正时肃物凛以清。
寒风得势猎猎走，瓦乾霰急落不停。
恍然天地半夜白，群鸡失晓不及鸣。
清晨拜表东上合，郁郁瑞气盈宫庭。
退朝骑马下银阙，马滑不惯行瑶琼。
晚趋宾馆贺太尉，坐觉满路流欢声。
便开西园扫征步，正见玉树花凋零。
小轩却坐对山石，拂拂酒面红烟生。
主人与国共休戚，不惟喜悦将丰登。
须怜铁甲冷彻骨，四十余万屯边兵。
次韵元进病中书怀
周紫芝（宋代）

一竿烟雨钓羊裘，稍负初心只自羞。拟学倦飞双去鸟，可怜无定一虚舟。

未成大隐定小隐，为用人谋更鬼谋。君有胸中经济策，不须犹说二宜休。
西山爽气
梁兰（明代）

飞轩轶西昊，山气何萧森。始欣日夕佳，稍疑烟雾深。

凝窗影暂日，袭袂凉颇侵。初阳丽晴景，缥缈翳长林。

凭高引遐眺，足以清烦襟。时还理孤桐，泠泠谐商音。

流飙倏而至，天碧秋沈沈。
偈颂十八首
释道璨（宋代）

登芝山，望五老。
云静日月正，眼高天地小。
达磨大师脊骨等闲高折，释迦老子心肝五脏一时见了。
因思扰扰尘寰，茫茫宇宙，
手把夜明符，几个知天晓。
和叶翰林湖上夜归古句
程俱（宋代）

琅玕一纸传青桐，西湖默存清梦中。遥知湖上发新倡，凡马一洗烟云空。

翰林文章旧惊世，聊试三辅分符铜。玉槃无声转清夜，水天交贯冰朣胧。

况闻许下足名士，啸咏鼓舞冯夷宫。担簦独欠此狂客，憔悴企踵临西风。

朝来珠璧入怀袖，坐想星宿罗心胸。自怜华发乌帽底，俯仰正惭张长公。

何当从公万物表，妙契不待将无同。展书三复更太息，但见缺月穿疏栊。
挽于湖
施士衡（宋代）

诵泉词笔坐中惊，天付斯文以道鸣。
独步蟾宫丹桂选，濡毫纷阁紫微清。
绝弦恸哭人琴丧，埋玉凄凉柱石倾。
一见那知成永别，重来天路问骑鲸。
对酒二首 其二
李彭（宋代）

雄猜刻薄王处中，不饮思欲诛蛾眉。何如一醉睨万物，小黠向来成大痴。
寻白鹤岩张子容
孟浩然（唐代）

白鹤青岩半，幽人有隐居。阶庭空水石，林壑罢樵渔。

岁月青松老，风霜苦竹疏。睹兹怀旧业，回策返吾庐。
文叔转送畏知初到长沙寄诸弟及示同志二诗次
赵蕃（宋代）

闻道湖南幕，人无第二流。
文书有余暇，风月可销忧。
梦远宁能续，诗成谩益愁。
幽庭步春草，鸡撼屋山头。
市中得旧琴囊而予无琴也
黎民表（明代）

锦样已模糊，何时混世沽。秪馀空橐在，多半古音无。

携可缄诗草，闲将覆局图。勿言无所用，五石汎江湖。
烛影摇红（再次虚斋先生梅词韵）
张榘（宋代）

春小寒轻，南枝一夜阳和转。东君先递玉麟香，冷蕊幽芳满。应君朱帘暮卷。更何须、金猊烟暖。千山月淡，万里尘清，酒樽经卷。

楼上胡床，笑谈声里机谋远。甲兵百万出胸中，谁谓江流浅。憔悴狂胡计短。定相将、来朝悔晚。功名做了，金鼎和羹，卷藏袍雁。
与梁任甫
曾广钧（清代）

行尽西街一叩关，竹清花瑞小湖山。阶前孔雀解迎客，堂后小姬初堕鬟。

酒入愁肠惟化泪，诗多讥刺不须删。近闻南海饶奇士，尽欲因君得往还。
奉使往蜀路傍见山花吟寄乐天 其二
元稹（唐代）

向前已说深红木，更有轻红说向君。深叶浅花何所似，薄妆愁坐碧罗裙。
敦煌廿咏 其十九 凿壁井咏
敦煌人作品（唐代）

尝闻凿壁井，兹水最为灵。色带三春渌，芳传一味清。

玄言称上善，图录著高名。德重胜铢两，诸流量且轻。
参寥新秋帖赞
岳珂（宋代）

帖中书督字，法当为笃，
世间岂有不识字参寥子耶。应世以文，
特师以文，特师之粗，
于此乎何拘，维以观其书。
同金汉臣徐蜚英小饮傍溪寺二首
方回（元代）

高凭无眺酒频斟，谁识风前快饮心。
州县长官胜邻境，秧畴水满树林阴。
同黄饷科游岳麓看禹王碑谒孔圣庙 其二
黄公辅（明代）

丹枫穿日洒阴层，搜壑寻幽处处登。若悟安心原有偈，谁云游客不如僧。

湘流岳峙烟岚幕，幡定风清梵贝灯。兴剧不知禽语夕，钟声树杪隔林腾。
适武林途中作
陈藻（宋代）

道途奔走固然非，閒坐真空度岁时。
谁解胸中无窒碍，两随造化不相识。
洞仙歌（为叶丞相作）
辛弃疾（宋代）

江头父老，说新来朝野。都道今年太平也。见朱颜绿鬓，玉带金鱼，相公是，旧日中朝司马。

遥知宣劝处，东阁华灯，别赐仙韶接元夜。问天上、几多春，只似人间，但长见、精神如画。好都取、山河献君王，看父子貂蝉，玉京迎驾。
寄李微之秘监三首
岳珂（宋代）

去冬雪里拜笺题，曾说新除到殿西。
剑栈云连吴垒火，函关日照汉封泥。
剡藤幸有系书雁，锦柏难寻隔叶鹂。
便是韩坛作曾筑，田芜亦盍赋归兮。
三七侄入新屋
吴芾（宋代）

我昔行年近六旬，辛勤才有屋容身。
汝成广厦年方壮，端是吾家有福人。
送但能之守浔州
张栻（宋代）

循吏古犹少，岭民今未苏。
丁宁烦诏旨，推择得吾徒。
根本谁深念，诗书计不迂。
惟应敦此意，岂但应时须。
次韵同舍道山堂宿直二首 其一
刘才邵（宋代）

花影频移夜向阑，重檐突兀倚云端。木天西畔银河响，陆海中间贝阙寒。

风软严更传玉漏，月和清露滴金盘。不嫌上界多官府，请便乘风驾紫鸾。
哀故单良能先生
张仲深（元代）

南渡衣冠旧，传家具五经。智圆车炙輠，机敏隼扬翎。

训奉邹轲母，趋随孔鲤庭。索坟心独领，诗礼耳亲聆。

煆炼金镕冶，锋铓剑发硎。行方交自寡，居陋辙长停。

骁勇惭雄信，编修慕士宁。妙深杨陆奥，颖脱邵程扃。

秘密神尝授，禅玄识自灵。嗟予新造进，讲贯旧曾听。

煦妪沾时雨，钧陶藉范型。哲人宁久世，梁木仆深坰。

授受多贤弟，传承有宁馨。百年馀手泽，千古想仪刑。

马鬣封寒玉，麟州陨德星。见知当世少，我独寸心铭。
次韵子瞻锁院赐酒烛
苏颂（宋代）

暮召从容对浴堂，归来院吏写宣忙。
郢醪独赐尊常满，龙烛初然泪有香。
起草才多封卷速，把麻人众引声长。
百官班里听恩制，争诵雄文出未央。
题鹅鼻山
史斡（宋代）

龙泉五盏张帆去，鹅鼻三杯衣锦归。
寄语长泉后生者，年年盛事莫相违。
蒋尧仁监簿挽诗二处
戴表元（宋代）

家厂宣和后，官名德佑前。
不图诸老尽，竟得一身全。
月旦悬虚鉴，巾箱有秘篇。
堂堂何可得，谁乞画图传。
咏麻溪在历阳西一里
李聪（明代）

泠泠一带清溪水，远派□通历阳市。
涓涓出自碧湖中，流入楚江烟雾里。
寄贾岛时任普州司仓
姚合（唐代）

长沙事可悲，普掾罪谁知。千载人空尽，一家冤不移。

吟寒应齿落，才峭自名垂。地远山重叠，难传相忆词。
游淡竹岩
胡寅（宋代）

岩好城还近，山南路却西。
淡交同鲁卫，新酿到青齐。
桑密家家繭，身稠处处犂。
朱陵更清绝，何必此幽栖。
送萧天祥为萧山县学官
陈方（元代）

儒官已在群僚底，南士尤嗟一介微。目送青冥何漠漠，手循华发尚依依。

匡衡未老颐堪解，阮籍多穷泪可挥。雁塔近从秋草没，鹗林远傍暮桑飞。

人皆鸡口喧争利，子独鳌头坐失机。寂寞宫墙悲传舍，荒芜礼乐见深衣。

诸生载酒同题句，贤宰鸣琴共按徽。绿树云回神禹下，白蘋风起孝娥归。

门当越岭春横□，地接江潮夜撼扉。定与王郎招爽气，复陪贺监倚斜晖。

登临□转匆匆过，胜绝宁教草草违。端欲早收榱与桷，祇愁空老故山薇。
送石应之司户归剡以室迩人远为韵
楼钥（宋代）

南明千古秀，庆源久益新。
剡溪照人清，况复屈斯人。
掺祛不容留，椒觞思拜亲。
他年风雪中，扁舟傥知津。
敬宗睿武昭愍孝皇帝挽歌三首
刘禹锡（唐代）

宝历方无限，仙期忽有涯。事亲崇汉礼，传圣法殷家。

晚出芙蓉阙，春归棠棣华。玉轮今日动，不是画云车。

任贤劳梦寐，登位富春秋。欲遂东人幸，宁虞杞国忧。

长杨收羽骑，太液泊龙舟。惟有衣冠在，年年怆月游。

讲学金华殿，亲耕钩盾田。侍臣容谏猎，方士信求仙。

虹影俄侵日，龙髯不上天。空馀水银海，长照夜灯前。
题纪信庙
祖无择（宋代）

汉祖临危日，将军独夺功。
一身虽是诈，万古尽言忠。
树老风声涩，天寒景色空。
我来观庙貌，无语对村翁。
减字木兰花
吕胜己（宋代）

烟云变化。面面青山如展画。俯对平川。野水烟村远接天。

有时纵目。景物繁华观不足。月下风头。一曲清讴博见楼。
郊庙歌辞 祀圜丘乐章 肃和
褚亮（唐代）

闿阳播气，甄曜垂明。有赫圜宰，深仁曲成。日丽苍璧，烟开紫营。

聿遵乾享，式降鸿祯。
史将军二首
杜牧（唐代）

长鉟周都尉，闲如秋岭云。取蝥弧登垒，以骈邻翼军。

百战百胜价，河南河北闻。今遇太平日，老去谁怜君。

壮气盖燕赵，耽耽魁杰人。弯弧五百步，长戟八十斤。

河湟非内地，安史有遗尘。何日武台坐，兵符授虎臣。
寄宣守内翰汪彦章
李正民（宋代）

中朝旧德号儒宗，凤阁鸾台揖下风。梦寐升沉十年事，岁寒情分两人同。

竹篱茅舍穷愁我，红旆油幢富贵公。应有澄江如练白，愿凭尺素寄冥鸿。
六言五首为仓部弟寿
刘克庄（宋代）

丹田旧种梨枣，冰柈新摘荔蕉。
年年此夜待月，年年此日迎潮。
谨和老人古砚韵
洪咨夔（宋代）

破坏憨僧衲，凹欹漫叟洼。
吐气头缩蜃，淡月口呿蟆。
宫{左女右监}愁难捧，堂胥怒可挝。
莫贪濡笔利，浪草侍中麻。
湘江晚行作
邓辅纶（清代）

气苍霭余润，昏凝暧已晦。明景匿霞曜，孤光得萤熊。

练色远如界，秋影倒将坠。月黑四山隐，江平一舟駾。

语寂觉浪喧，墙欹知风汇。乘流妙低昂，瞻衡失向背。

行泊苟任天，去来复何碍。
内兄来自松江留宿鸡鸣山舍
李舜臣（明代）

一别清扬那更攀，相思只上对门山。山中乱木愁仍剧，海上归云梦几还。

自尔惊人生白发，聊因为客慰离颜。一尊虽复同明月，恐是来朝东出关。
无梦令·莫讶迩来栽竹
马钰（金朝）

莫讶迩来栽竹。非恋眠前碧绿。惟爱岁寒心，使我自然不俗。不俗。不俗。清静志坚仙福。
三台怀古 其一
杜瑛（元代）

岿然双塔夕阳明，慨想曹瞒旧典刑。九锡初非基禅让，三分犹典愧英灵。

水从石椁沈边白，山在香囊分处青。空使羯奴誇壮健，西陵草木为谁醒？
次韵曾子开従驾二首
苏轼（宋代）

槐街绿暗雨初匀，瑞雾香风满后尘。
清庙幸同观济济，丰年喜复接陈陈。
雍容已餍天庖赐，俯伏初尝贡茗新。
辇路归来闻好语，共惊尧颡类高辛。
入仗魂惊愧草莱，一声清跸九门开。
晖晖日傍金舆转，习习风従玉宇来。
流落生还真一芥，周章危立近三槐。
（学士班近执政。
）道傍倘有山中旧，问我收身早晚回。
次韵石谦伯山居
许及之（宋代）

地僻人为胜，居閒乐自知。书声山响亮，琴韵水逶迟。

为药藤修架，因花槿结篱。蓝田冷松竹，那得久怡怡。
垂帘
单可惠（清代）

垂帘扫地宛精庐，心太平时万事虚。风紧不妨蝉噪稳，天晴又是豆花疏。

贫欺鲍叔难为贾，懒绝山公未用书。只说才人困箕口，诗情零落也怜余。
祝英台近·客毡寒
佚名（宋代）

客毡寒，兰房悄，金炉爇红兽。好个霜天，消遣正宜酒。嫩橙初截鹅肪，肌肤香透。又还记、吴姬纤手。事难偶。墨冻空染梨笺，新词谩题就。酒薄愁浓，敧枕听寒漏。可堪霜月亭亭，照人无寐，映窗外、一枝梅瘦。
怨东风 其一 客思
尤侗（清代）

蒲叶端阳寓。又看银河渡。江山何事苦留人，住。住。

住。破屋颓垣，何槐荒草，满庭秋雨。

泥滑长安路。马首无停处。一鞭落日又西风，去。去。

去。茅店孤灯，故乡回首，梦中云树。
摸鱼儿
朱嗣发（宋代）

对西风、鬓摇烟碧，参差前事流水。紫丝罗带鸳鸯结，的的镜盟钗誓。

浑不记、漫手织回文，几度欲心碎。安花著蒂。奈雨覆云翻，情宽分窄，石上玉簪脆。

朱楼外。愁压空云欲坠。月痕犹照无寐。阴晴也只随天意。

枉了玉消香碎。君且醉。君不见、长门青草春风泪。

一时左计。悔不早荆钗，暮天修竹，头白倚寒翠。
和贾主簿弁九日登岘山
孟浩然（唐代）

楚万重阳日，群公赏宴来。共乘休沐暇，同醉菊花杯。

逸思高秋发，欢情落景催。国人咸寡和，遥愧洛阳才。
宿武阳即事（一作宿武阳川）
孟浩然（唐代）

川暗夕阳尽，孤舟泊岸初。岭猿相叫啸，潭嶂似空虚。

就枕灭明烛，扣舷闻夜渔。鸡鸣问何处，人物是秦馀。
孔明
宋无（元代）

有心兴汉室，不意吒孤儿。
帝昔曾三顾，臣今表出师。
戏成绝句三首 其三
李纲（宋代）

小艇渡行旅，往来终日操。但令人利涉，宁复计劬劳。
咏黄白菊花
胡仔（宋代）

何处金钱与玉钱，化为蝴蝶夜翩翩。
青丝网住芳丛上，开作秋花取意妍。
游金精次谢东野韵
廖斯任（宋代）

跨鹤仙妹已九霄，尚馀胜地景偏饶。
石盘洞口疑无路，水绕山根忽有桥。
楼殿云栖迷晓日，筠松风度响寒潮。
番君可笑成痴绝，妄拟阳台佩辇邀。
忆旧游 见五湖鱼庄图题词
陆惠（清代）

指湖光一抹，峦翠双螺，飘渺堪寻。天末迷离影，剩浓云拥絮，隔断烟岑。

卜居水竹何处，遐想碧波深。便画出巢痕，访来诗境，煞费仙心。

沉吟。故乡路，叹树杪斜阳，误了归禽。蓦向图中见，有鸥眠远渚，鹭立寒浔。

渔庄似此清剧，未许点尘侵。试卷上疏帘，西山爽气凉到襟。
赠张南金二绝
刘克庄（宋代）

韩慥林开妙不传，请君自逄小行年。
公卿谁是挥金得，大半将诗准卦钱。
许当郎中自温陵寄诗叙旧游之感奉酬
沈遘（宋代）

少小温陵客，于今记昔游。故人情最厚，嘉句远相求。

胜事成陈迹，流年换白头。僧坊屡题壁，知有旧痕不。
三槐堂铭
苏轼（宋代）

天可必乎？贤者不必贵，仁者不必寿。天不可必乎？仁者必有后。二者将安取衷哉？吾闻之申包胥曰：“人定者胜天，天定亦能胜人。”世之论天者，皆不待其定而求之，故以天为茫茫。善者以怠，恶者以肆。盗跖之寿，孔、颜之厄，此皆天之未定者也。松柏生于山林，其始也，困于蓬蒿，厄于牛羊；而其终也，贯四时、阅千岁而不改者，其天定也。善恶之报，至于子孙，则其定也久矣。吾以所见所闻考之，而其可必也审矣。

国之将兴，必有世德之臣，厚施而不食其报，然后其子孙能与守文太平之主、共天下之福。故兵部侍郎晋国王公，显于汉、周之际，历事太祖、太宗，文武忠孝，天下望以为相，而公卒以直道不容于时。盖尝手植三槐于庭，曰：“吾子孙必有为三公者。”已而其子魏国文正公，相真宗皇帝于景德、祥符之间，朝廷清明，天下无事之时，享其福禄荣名者十有八年。今夫寓物于人，明日而取之，有得有否；而晋公修德于身，责报于天，取必于数十年之后，如持左契，交手相付。吾是以知天之果可必也。

吾不及见魏公，而见其子懿敏公，以直谏事仁宗皇帝，出入侍从将帅三十馀年，位不满其德。天将复兴王氏也欤！何其子孙之多贤也？世有以晋公比李栖筠者，其雄才直气，真不相上下。而栖筠之子吉甫，其孙德裕，功名富贵，略与王氏等；而忠恕仁厚，不及魏公父子。由此观之，王氏之福盖未艾也。

懿敏公之子巩与吾游，好德而文，以世其家，吾以是铭之。铭曰：

“呜呼休哉！魏公之业，与槐俱萌；封植之勤，必世乃成。既相真宗，四方砥平。归视其家，槐阴满庭。吾侪小人，朝不及夕，相时射利，皇恤厥德？庶几侥幸，不种而获。不有君子，其何能国？王城之东，晋公所庐；郁郁三槐，惟德之符。呜呼休哉！”
木犀
何橘潭（宋代）

露洗金虫一半开，层层碧玉映楼台。
西风昨夜吹香过，人在栏干待月来。
六言
陆游（宋代）

噉饭一箪不尽，结庐环堵犹宽。
常得奉祠玉局，不须草诏金銮。
虞美人 过青驼寺感旧寄示冒子青
陈维崧（清代）

鲁山更比吴山翠，路入青驼寺。乱峰怪石甃围墙，墙里人家一半枣花香。

当初有个卿家燕，与汝天涯见。晓风残月忆从前，不道因循过了十馀年。
姑孰十咏。望夫山
李白（唐代）

颙望临碧空，怨情感离别。江草不知愁，岩花但争发。

云山万重隔，音信千里绝。春去秋复来，相思几时歇。
寄题安福朱景源景云所居二首
周必大（宋代）

四始昭垂棠棣诗，九江屹立义门碑。
请君更学张公艺，忍字常为一字师。
经郭先生平川旧居
蓝智（明代）

皓首明时秖布衣，孤坟宿草又斜晖。尘埃几杖遗书尽，风雨园林旧业非。

九曲月明猿自吊，三山秋晚鹤空归。多情惟有门前水，春色年年上钓矶。
惜花
韦骧（宋代）

东风吹园杂花开，不忍虚掷委黄埃。且来相就饮一斗，渐老逢春能几回。
台阳杂咏 其六
孙尔准（清代）

方法唐僧授，凝冰滤蔗浆。输租连蔀屋，擅利走帆樯。

味压嵰山雪，光欺宋井霜。缘知雩都县，何减木奴乡。
闰月二日雨三日复雨寄斯远三首
赵蕃（宋代）

大雨固滂霈，小雨更霡霂。
萧然凉已生，隐若雷未伏。
前时历月阴，迩日连朝暴。
早田有愁乾，菜本亦恐缩。
居闲苦无事，忧国愿时熟。
老翠上松篁，余滋到兰菊。
唐尧
王十朋（宋代）

仁德如天帝业隆，四凶不去付重瞳。当时黄屋如传子，千古那知楫逊风。
上祖无择
元居中（宋代）

洞蔽深云远俗尘，山中曾未识朱轮。
自从白傅来游后，三百年间又一人。
暑轩夜坐
黄庶（宋代）

夜气入庭树，小轩坐前檐。
清风动巨箑，浮云卷重帘。
月迟待交旧，蚊噪憎谀谗。
轻凉若可买，金愿量谷岩。
夏日登望海亭
王珪（宋代）

藻栋临流启，凉飚荡暑回。
清如游玉宇，快若在兰台。
海叶吟中下，番航望次来。
披襟殊未已，云外月弦开。
送王秘阁二首 其一
韩驹（宋代）

乌衣诸王吾早闻，晚涂独识和州孙。风流沓拖欲垂尽，文采陆离今尚存。

奉祠乃是衰翁事，如君胡为亦为此。仆夫在门君疾驱，往献天子平边书。
登胥江驿亭
汪广洋（明代）

小阁开帘望远岑，暖风晴日啭幽禽。
胥江流水清无底，较比春愁一样深。
刘秀才归河内
梅尧臣（宋代）

君家太行下，应复近苏门。
河气知寒早，岚烟觉暮昏。
犬鸣林外火，笛响中月村。
久作山阳客，逢人为寄言。
无衣
佚名（先秦）

岂曰无衣？七兮。不如子之衣，安且吉兮。
岂曰无衣？六兮。不如子之衣，安且燠兮。
水调歌头（上巳日领客往洛阳桥）
程大昌（宋代）

坐上羽觞釂，水际洧衣褰。适兹胜赏，风轻云薄有情天。不用船舷悲唱，真俯阑干小海，乐事可忘年。莫向歌珠里，却叹鬓霜鲜。

送朝潮，迎夕汐，思茫然。知他禊饮，此地过了几千千。既有相催春夏，自解转成今古，谁后更谁前。堪笑兴怀客，不似咏归川。
予入京日陈公甫先生曾有言见赠稿付诗邮遗之赋此寄奉用索再录
苏葵（明代）

茅笔亲书白陟釐，邮筒故与客舟违。夜深星斗虚摇落，春老龙蛇或解飞。

风雅未应今在逸，咸韶元是古来稀。青天万里双眸断，一幅何因付雁归。
送刘明远客和州
徐玑（宋代）

边郡三年守，知陪后乘安。
远游登览易，老大别离难。
红日千峰晓，清霜几树丹。
江皋一回首，念尔去凌寒。
赠刘蓝田
王维（唐代）

篱间犬迎吠，出屋候荆扉。
岁晏输井税，山村人夜归。
晚田始家食，余布成我衣。
讵肯无公事，烦君问是非。
读东坡和渊明贫士诗寄诸子侄云重九俯迩樽俎萧然今余亦有此叹因次其韵将录寄梁溪诸弟以发数千里一笑 其六
李纲（宋代）

自我去廊庙，远举如飞蓬。徇道敢怀禄，谋身殊未工。

空馀耿耿敢，不惭楚两龚。幸然诸季贤，意气与我同。

何当恩听归，兵息道路通。却寻惠山路，杖策得相从。
题通微斋
陶安（明代）

道体本无迹，至隐不可见。彼美方外人，达此弗迷眩。

寸心造幽玄，寂然该众善。真机忽显露，妙用生万变。
寄穆考功兼简石给事 其二
王世贞（明代）

物意毋深叹，君今试自看。枕高归卧易，钩直钓奇难。

漳水鲂时上，淇园竹渐竿。有书堪送日，何必问弹冠。
桂江鲫鱼甚巨且美食之有作
韩雍（明代）

桂江霜鲫长如许，绝似松江一尺鲈。鲫美终非故乡物，临风长啸忆三吴。
癸未中秋
杨公远（宋代）

凉入郊墟暑渐微，奈何节序暗推移。
景逢三五秋分夜，光异寻常月满时。
按舞霓裳仙绰约，长舂灵药兔迷离。
广寒宫桂花空发，近世无人折一枝。
看花回（二之一·大石调）
柳永（宋代）

屈指劳生百岁期。荣瘁相随。利牵名惹逡巡过，奈两轮、玉走金飞。红颜成白发，极品何为。

尘事常多雅会稀。忍不开眉。画堂歌管深深处，难忘酒盏花枝。醉乡风景好，携手同归。
仓部弟生日五绝
刘克庄（宋代）

菰甘因辍送，荔熟亦均分。
食指真欺我，脾神不似君。
约游天台不果缅怀周观察已遂高跻用寄
顾璘（明代）

不到天台古石梁，羽衣金节闭云房。尘埃实少神仙分，药草虚传服食方。

海曰弄光开曙早，城霞悬采建标长。闻君直到华峰顶，倚醉题诗献玉皇。
邻翁以紫石斛承粗山一块为予书室这奉斛盖端
郑刚中（宋代）

见山不见理，真假析为二。
看假作真山，细大岂殊致。
邻翁怜索居，奉我石一块。
嵌空会短小，枯涩少坚腻。
承以下岩紫，其体润而细。
翁言白鹿皮，苍璧惭倒置。
殷勤加谢翁，分别非所会。
但见眼中山，几立出尘外。
侵寒欲清癯，向晚变孤翠。
萧萧风雨天，云气或冥晦。
虽地禽鸟声，颇若岩洞邃。
侧耳听其中，恐有隐者在。
行住坐卧三十二颂
释印肃（宋代）

云冻风弥鸟绝踪，洞山只道没西东。
等闲目击谁相委，赖遇丹霞作炭红。
过桐君山
张和（明代）

云断山疑合，川回路忽分。
秋声两岸叶，晓色万峰云。
旅雁冲帆度，寒蝉隔水闻。
严陵遗迹在，我欲问桐君。
挽新安恭荣王诗
虞俦（宋代）

安僖折派庆源长，宪靖猗兰奕叶芳。
可但词章夸华白，更馀政叶说龚黄。
两宫密侍清间燕，三叶荣分衮绣光。
生死哀荣难得似，宸纶一品赠真王。
韩康公挽词三首
苏辙（宋代）

阀阅元高世，功名自发身。
堂堂揖真相，矫矫出稠人。
许国心先定，轻财物自亲。
传经比韦氏，世世得良臣。
耆年时一二，新第阙西南。
好客心终在，忘怀日纵谈。
规模人共记，风味我犹谙。
谁是羊昙首，回车意不堪。
师旷闻弦日，相如作赋年。
虽惭众人后，贪值主文贤。
北道初闻召，南江正远迁。
平生阙亲近，遗恨属新阡。
瑞鹤仙 赋圣几斋中牡丹名藕丝霓裳种来自亳州
厉鹗（清代）

海天霞未卷。和晓岫、空青付谁裁剪。花师戏成幻。

约娇春千里，翠深红浅。回头意懒。但微认、崔徽背面。

映衫痕、一色惺憁，误道藕丝秋半。

曾见。梦中彩笔，歌畔檀唇，醉馀罗扇。云窗月馆。湖山在，旧情远。

便听风听水，霓裳谱得，自对珍丛夜怨。问寻芳、人瘦如何，细看带眼。
竹溪再和余亦再作
刘克庄（宋代）

谨守三缄晚嘿，仅含两齿早衰。
先贤食粥乞米，呆汉炊沙作糜。
谢陈秉钧送腌蟹诗
唐胄（明代）

海味江荠漫策勋，污邪霜冷晚收云。酥螯破玉津先溢，膏腹开金酒自醺。

韭瓮久能酸措大，糕盘空自饱将军。从今甘附平南癖，郡柄何妨与判分。
风雨归舟图
家铉翁（宋代）

前津风色恶，断岸寄孤艇。
输他田舍翁，午酲犹未醒。
拟田园乐 其五
彭汝砺（宋代）

霜寒禾黍初熟，日落牛羊自归。乐事须还田舍，浮名不入柴扉。
倦寻芳 和彊师韵
杨玉衔（清代）

檐阴阁雨，帘隙梳烟，庭户催晚。绕树归鸦，戢戢欲栖还散。

西崦斜阳鶗鴂苦，东风残信蘼芜怨。问天涯、王孙何处，春随人远。

卜心事、灯花无语，百感孤单，鸳被羞展。陡忆前欢，已等弃余秋扇。

客路歧多关塞黑，长门事去文章残。梦方圆，又丛钟、声声惊断。
题顺适堂
叶茵（宋代）

甫里相望江尽头，得邻而隐了浮林。
落花流水元无碍，野鹤孤云尽自由。
顺裹委心彭泽赋，适时乘兴剡溪舟。
区区世上分蛮触，对客忘言茗一瓯。
小泛入三台洞
王世贞（明代）

浩荡万里流，屹立万古壁。下有鲛人居，沈冥不可识。

真宰欲献奇，冲波为洗剔。恍尔日御来，呀然坤维坼。

云去挟飞樯，涛来溅坐席。涧隈涸细鳞，雪乳县伏翼。

四顾若已穷，傍有梯空石。与客倾一卮，呼童进双屐。

陋矣三台名，此岂五丁力。
徐洪二公再和二诗余亦随喜
刘克庄（宋代）

腰臂拘挛倦笏绅，笺天乞得水云身。
古书一点心源合，时事千茎鬓雪新。
世重晚香并晚节，史难全传更全人。
岁寒赖有梅相伴，先向南枝漏泄春。
水龙吟（寄留守无愧文）
晁补之（宋代）

满湖高柳摇风，坐看骤雨来湖面。跳珠溅玉，圆荷翻倒，轻鸥惊散。堂上凉生，槛前暑退，罗裾凌乱。想东山谢守，纶巾羽扇，高歌下、青天半。

应记狂吟司马，去年时、黄花高宴。竹枝苦怨，琵琶多泪，新年鬓换。常恐归时，眼中物是，日边人远。望隋河一带，伤心雾霭，遣离魂断。
和鞏宰送牡丹三首
姜特立（宋代）

品格高低各自春，大如玉斗满如轮。
前贤曾谱花王说，唯有姚黄始是真。
别汜水县尉
韩翃（唐代）

未央宫殿金开钥，诏引贤良卷珠箔。花间赐食近丹墀，

烟里挥毫对青阁。万年枝影转斜光，三道先成君激昂。

谷永直言身不顾，郤诜高第转名香。绿槐阴阴出关道，

上有蝉声下秋草。奴子平头骏马肥，少年白皙登王畿。

五侯客舍偏留宿，一县人家争看归。南向千峰北临水，

佳期赏地应穷此。赋诗或送郑行人，举酒常陪魏公子。

自怜寂寞会君稀，犹著前时博士衣。我欲低眉问知己，

若将无用废东归。
夏夜饯裴行军赴朝命
武元衡（唐代）

三年同看锦城花，银烛连宵照绮霞。

报国从来先意气，临岐不用重咨嗟。
归风便
贺铸（宋代）

津亭薄晚张离燕。红粉□歌持酒欢。歌声煎泪欲沾襟，酒色□□□□□。

□□会有归风便。休道相忘秋后□。□□□抵故人心，惆怅故人心不见。
金谷怀古
杜牧（唐代）

凄凉遗迹洛川东，浮世荣枯万古同。桃李香消金谷在，

绮罗魂古玉楼空。往年人事伤心外，今日风光属梦中。

徒想夜泉流客恨，夜泉流恨恨无穷。
题名画大观十帧 其三 松涧寒鸣
弘历（清代）

长松落落施枯藤，下有寒溪淙且澄。此境相宜对何客，参元道士习禅僧。
和天予孺子亭三首
吴芾（宋代）

南州高士务躬行，不事王侯只力耕。
西岭已如刚节峻，东湖还似古心清。
正惭老拙非良牧，安有仁恩及庶氓。
若也当年能逐迹，他时容或可齐名。
竹梅
李龙高（宋代）

落落丰标霁月怀，棱棱寒碧隔风埃。
耿恭也有孤高节，岂但苏郎齿雪来。
挽任谏议词二首
韩元吉（宋代）

身致高门重，心无闇室欺。
臧孙宜有后，伯道乃无儿。
千载君如紫，流年疾若斯。
宁无百人赎，遂作九原悲。
和冯允南见寄
李琮（唐代）

半生才命苦嗟殊，肯更诗穷效圣俞。
清识岂期回顾盼，嘉篇聊圣借虚无。
乡心岁月疑如梦，官况尘埃直未奴。
闻道南充风物好，未能归去且狂图。
玉泉山杂咏十六首 其三 冠峰亭
弘历（清代）

危亭四柱据层峰，携得峰云一袖浓。恰似梵天花雨里，珠宫每冠玉芙蓉。
生查子
周紫芝（宋代）

轻云浅护霜，晓日红生砌。烟共宝薰浓，人与山长翠。

银浪酒杯浓，锦幄双鸾戏。庭下彩衣郎，共祝千千岁。
昨日出城南行
释文珦（宋代）

昨日出城南，战阵如云屯。
兵刃欲相接，杀气方腾掀。
黄尘塞天地，日月为之昏。
壮士仗忠义，不忘丧其元。
奋然为前驱，誓报明主恩。
卒伍皆贾勇，翕合无异言。
唯欲纾祸难，岂辞职属橐鞬。
元戎既启行，旌旆交缤繙。
谓当奏凯还，受爵效屏藩。
众寡力不侔，傍复乏外援。
战久俄败衂，靡闻钲鼓喧。
军中纪律严，致死无敢奔。
全理由同陷没，千万无一存。
肢体膏草莽，血流成川源。
国虽加恤典，莫能返其魂。
白骨蔽四野，鬼哭多烦冤。
怀哉唐虞君，大德罔亏骞。
垂衣成至治，万国皆晏然。
齐威虽霸主，亦赖仲父贤。
九合不以兵，仲尼所称传。
兵乃不祥器，圣贤尝戒旃。
人苟服其仁，斯亦何用焉。
示子遹
陆游（宋代）

家贫不学俭，物理有固然。
要是善用短，足以终其年。
我家稽山下，禀赋良奇偏。
敢言中人产，日或无炊烟。
有儿更耐穷，伴翁理遗编。
短檠幸能继，竟夜可忘眠。
题开先寺飞桥次待制王公韵
喻良能（宋代）

漱玉亭边百尺桥，游人平步玉虹腰。
凭栏下眠清渊底，秋水无尘浸碧霄。
菩萨蛮（冬）
刘焘（宋代）

雪窗寒听孤灯灭。灭灯孤听寒窗雪。残漏惜衾闲。闲衾惜漏残。

说时常恨别。别恨常时说。还不奈宵寒。寒宵奈不还。
闲中戏赋村落景物
陆游（宋代）

覆筱初成屋，编荆旋作门。
孤云生钓濑，微雨过棋轩。
柳种来傍县，花栽乞近村。
石欹聊可坐，地褊不成园。
酒榼刳枫瘿，香炉断竹根。
海鸥呼可下，陇鸟教能言。
抟饭迎双鹤，联绦系小猿。
山家虽寂寞，随事有盘餐。
送徐道晖游湘水
赵师秀（宋代）

春尽雨霏霏，春寒犹在衣。
人寻香草去，雁背远峰归。
潇水添湘阔，唐碑入宋稀。
应知名与姓，题写遍岩扉。
七爱诗·李太尉（晟）
皮日休（唐代）

吾爱李太尉，崛起定中原。骁雄十万兵，四面围国门。
一战取王畿，一叱散妖氛。乘舆既反正，凶竖争亡魂。
巍巍柱天功，荡荡盖世勋。仁于曹孟德，勇过霍将军。
丹券入帑藏，青史传子孙。所谓大丈夫，动合惊乾坤。
所谓圣天子，难得忠贞臣。下以契鱼水，上以合风云。
百世必一乱，千年方一人。吾虽翰墨子，气概敢不群。
愿以太平颂，题向甘泉春。
驻轩亭
韦骧（宋代）

下马得危亭，江晴气象清。潮头千顷白，柳色万株明。

风物应如古，登临独有情。行春始今日，今日不虚行。
笼禽怨
许棐（宋代）

千金新购入雕笼，恨在娇声断续中。昨夜羁雌何处宿，落花残月故巢空。
金南峰隐居图 其一
牟巘（宋代）

高哉千丈屹南端，路入层云欲到难。试看幼舆岩石里，人间争似画图看。
送覃侍者住庵
释道璨（宋代）

门上书心字，窗上书心字。
长啸住庵人，不知庵内事。
除却煨芋住，无力收寒涕。
我观从上来，懒瓒较些子。
君勿轻住庵，住庵不容易。
手中长柄锄，上有千古意。
前山粟自锄，后山禾自刈。
客来问有麽，牢把柴门闭。
偈颂四十一首
释慧晖（宋代）

禁足护生曲直中，安居收念又机杇。
一炉香气香满室，黄面老师弄拙巧。
吴知府挽诗三首 其一
释宝昙（宋代）

妙年声落落，晚岁陈堂堂。政出诸公右，吾宁一老傍。

园林春婉娩，坟土泪凄凉。孝友无馀事，新诗入锦囊。
海阳泉
佚名（唐代）

人谁无耽爱，各亦有所偏。于吾喜尚中，不厌千万泉。

诚知湟水曲，远在南海壖。自从得海阳，便欲终老焉。

怪石状五岳，旋回枕深渊。激繁似涌云，静同冰镜悬。

吾欲以海阳，跨于河洛间。使彼云林客，来游皆忘还。
题家藏仇十洲画马
杨垕（清代）

官马满枥一匹无，手持尺绢走且呼。老奴旁捋白髭须，此马宁且凡马殊。

可记当年全家迁播下成都，郎君初骑果下马，青丝络头老奴扶。

就中主人汗血驹，垂鞭缓辔从者趋。指似此马百不如，何不出易斗米供朝餔。

我忆仇英下笔时，全身学马无不为。身不著地头尾蹄，马仰视天鬃横披。

叱之不起神犹夷，四围浅草官无奚。嗟我八千里外身孤羁，道逢驽马不能骑，无人知是边城儿。
奉酬少稷道旧之什
刘子翚（宋代）

少日胸怀辄自奇，与君谈笑叩天扉。
南宫试艺联裾出，上苑寻芳结骑归。
乱后交游今孰在，向来心事已多违。
双鱼忽得平安信，回首家乡梦欲飞。
送王昌州屯田
吕陶（宋代）

百里邻疆宇，详闻懿迹多。本原由简厚，论议必中和。

平日春阳爱，斯民德泽歌。藩宣聊息偃，名教足逶迤。

远业今犹郁，亨涂去若何。蓬仙终到海，轩凤必巢阿。

裁割神锋举，光辉国鉴磨。公乎难隐让，忠义贵无他。
腊日骊山渡逢故人
徐玑（宋代）

天寒多木叶，愁思满溪滨。
惆怅往来渡，经行多少人。
时情独重腊，岁事每占春。
与尔他乡旅，谁当怀抱新。
比干传
贯休（唐代）

昏王亡国岂堪陈，只见明诚不见身。

想得先生也知自，欲将留与后来人。
送何茂才愚堂就试高凉
成鹫（清代）

男儿立志在人前，读书稽古师圣贤。男儿置身在人后，大器晚成何不有。

愚堂先生愚不愚，得兔忘蹄还守株。雕虫末技无足羡，只手弄丸如弄珠。

明珠擎出光照乘，不肯待沽惟待聘。随人逐队走高凉，三年一度成熟径。

今朝结束还出门，春雨如膏路泥泞。嗟君此去何匆匆，旧路经过仍蹭蹬。

断科使者严如师，闻风疾走休迟迟。临岐恰好成春服，客到刚逢上巳时。

黄梅熟后理归棹，回首家园见荔枝。中间奔走百馀日，风光到处均劳逸。

贫士囊中纸裹钱，买醉旗亭非所恤。归来举似住山翁，笑杀东林辟支佛。

问君大笑胡为哉，闺中有女歌摽梅。十年不字良有以，寸珠尺璧难自媒。

君不见龙藏大泽生变化，忽为霖雨为风雷。丈夫得意会如此，也须直上燕昭台。
匡山五咏 其一 看松阁
袁华（明代）

匡山何崒峍，如拳突中心。万松列岩岫，天蟜蛟龙翔。

若人抱贞节，眄柯日徜徉。微吟息高荫，燕坐弦清商。

茅屋三四楹，萝翠友岚光。谡谡灵籁响，阴阴芳昼长。

采花酿秫米，斸苓充糇粮。何殊陶贞白，结楼居华阳。
九日（以下补遗）
杜牧（唐代）

金英繁乱拂阑香，明府辞官酒满缸。

还有玉楼轻薄女，笑他寒燕一双双。
句
陈元光（唐代）

参军许天正，是用纪邦勋。
和孔纯老按属邑六首
王之道（宋代）

行并焦湖试问涂，何如震泽占姑苏。
提壶聒聒劝谁饮，我不知君渠自呼。
程文简公挽词
楼钥（宋代）

太上崇耆旧，龙鳞手可攀。
胡为遯荒野，竟复老商山。
汉阁颁纶渥，瀛壖拥旆还。
灵光遂陈迹，西望涕空潸。
将作监栽竹徐直翁清叟俾予书植贤亭三大字以
魏了翁（宋代）

气端解使四时青，万物彫零独典刑。
严子高风扶汉鼎，包胥劲节撼秦庭。
熙宁望祭岳镇海渎十七首
佚名（隋代）

凄寒凝阴，陨箨条场。
百物顺成，黍稷声香。
款于北郊，爰因其方。
何以侑神，荐此嘉觞。
昨承彦卿先生过访，赋此志幸，即次彦翁贻竹宾韵
夏炜如（清代）

十年真悔识君迟，咫尺仙源繫梦思。北海纵横推妙笔，东坡澹荡有新诗。

幽兰纵为孤芳弃，明镜何曾屡照疲。争那牙弦生涩甚，竟无流水动钟期。
送王山人
谢薖（宋代）

秋风萧瑟赋归欤，此去悬知金有鱼。我亦羡君无夺糈，长沙终负过秦书。
九叹·逢纷
刘向（两汉）

伊伯庸原末胄兮，谅皇直原屈原。
云余肇祖于高阳兮，惟楚怀原婵连。
原生受命于贞节兮，鸿永路有嘉名。
齐名字于天地兮，并光明于列星。
吸精粹而吐氛浊兮，横邪世而不取容。
行叩诚而不阿兮，遂见排而逢谗。
后听虚而黜实兮，不吾理而顺情。
肠愤悁而含怒兮，志迁蹇而左倾。
心戃慌其不我与兮，躬速速其不吾亲。
辞灵修而陨志兮，吟泽畔原江滨。
椒桂罗以颠覆兮，有竭信而归诚。
谗夫蔼蔼而漫著兮，曷其不舒予情。
始结言于庙堂兮，信中涂而叛原。
怀兰蕙与衡芷兮，行中野而散原。
声哀哀而怀高丘兮，心愁愁而思旧邦。
愿承闲而自恃兮，径婬曀而道壅。
颜霉黧以沮败兮，精越裂而衰耄。
裳襜襜而含风兮，衣纳纳而掩露。
赴江湘原湍流兮，顺波凑而下降。
徐徘徊于山阿兮，飘风来原汹汹。
驰余车兮玄石，步余马兮洞庭。
平明发兮苍梧，夕投宿兮石城。
芙蓉盖而菱华车兮，紫贝阙而玉堂。
薜荔饰而陆离荐兮，鱼鳞衣而白霓裳。
登逢龙而下陨兮，违故都原漫漫。
思南郢原旧俗兮，肠一夕而九运。
扬流波原潢潢兮，体溶溶而东回。
心怊怅以永思兮，意晻晻而日颓。
白露纷以涂涂兮，秋风浏以萧萧。
身永流而不还兮，魂长逝而常愁。
叹曰：
譬彼流水，纷扬磕兮。
波逢汹涌，濆滂沛兮。
揄扬涤荡，漂流陨往，
触崟石兮，龙邛脟圈，
缭戾宛转，阻相薄兮。
遭纷逢凶，蹇离尤兮。
垂文扬采，遗将来兮。
三月二十八日枣柏大士生辰六首 其六
释德洪（宋代）

一刹那际入正受，互参三世妙难思。有情梦境依此住，无量劫海不移时。

任运行藏难掩覆，随疑语默出思惟。大哉无比金刚句，世罕知之我独知。
和叶尚书解印二首
刘克庄（宋代）

郡人不识疾呼声，甘雨和风遍一城。
岁久偏多遗爱事，天高未察借留情。
舟行精舍渔歌晚，家近华亭鹤唳清。
莫比归云并倦翼，先生此念素来轻。
杂题（三首）
顾源（明代）

春水织文縠，春花散云锦。
壁上松萝摇，时见猿来饮。
春暮泛微水中流有作
张嵲（宋代）

微江春水绿於蓝，两岸花开雪满岩。
纵棹中流望山顶，晴云如絮乱毵毵。
杂兴
刘克庄（宋代）

田赋不可增，商贾不可笼。
虽有百孔桑，安能救国空。
钱钞谁创智，造楮以权铜。
南渡初未有，隆乾始流通。
百千十万亿，愈多愈无穷。
议者勿咎楮，楮有活国功。
设楮贱如土，百物皆价穹。
有司欲平之，其术未易工。
□□化□外，市不为日中。
譬如治危病，下计用火攻。
公卿与文学，枘凿常不同。
未论政然否，先观民咈从。
当局久已昏，谢事归明农。
莫献蒭荛言，徒怀芹曝忠。
梦会图
牟巘五（宋代）

觉来犹记旧仪型，趺坐无言月满庭。
毕竟是因还是想，不妨重举青斋铭。
梦中作得六句觉后足成
张嵲（宋代）

山中茅屋好，况复竹篱新。
一迳往来客，万山迎送人。
叶殷浑欲染，冬暖却疑春。
近得幽栖地，时来岸角巾。
佛殿
何絜（清代）

曲磴回初地，抠衣入化城。磬中闻石语，檐外见云行。

险路逢僧坦，畸情对佛平。能寻此际乐，不必话无生。
隐泉诗院杂咏和马专城韵八首 其八 孝女墓
成鹫（清代）

蓬莱无路水无边，怅望朱明第七天。芗泽已抛金锁骨，化为白璧种蓝田。
水龙吟（和吴宪韵，且坚郁孤同游之约）
李公昴（宋代）

驿飞稳驾高秋，迎人满目清新景。秋还有色，芙容照水，晨妆对景。雪卷寒芦，字横过雁，渡浮孤艇。是骚人行处，腔风调月，香满袖、过梅岭。

断岸烟收人静。雨声干、桐疏枫冷。掀髯独笑，仙翁起舞，卧龙呼醒。近小阳春，为梅也合，迟迟鞭影。更郁孤、一笑追欢，料得坡翁首肯。
题方医卷方歙人客高邮
袁宏道（明代）

儿童每见求甘草，道侣相逢话药方。高邮城里寻常去，收得姜芽几许长。
兴化吴宰商卿来书
袁说友（宋代）

百里报消息，一缄劳寄驰。
但知怀旧切，犹恨得书迟。
儒者可言政，怀邦当易为。
问君安否外，别后几篇诗。
谢济之送银杏
吴宽（明代）

错落朱提数百枚，洞庭秋色满盘堆。
霜余乱摘连柑子，雪里同盘有芋魁。
不用盛囊书复写，料非钻核意无猜。
却愁佳惠终难继，乞与山中几树栽。
题寗海瀛岩
佚名（宋代）

温台万丘壑，走遍成重胝。
佳山落床头，咫尺反不知。
我闻野老说，山乃神石移。
蓬莱本三峰，一峰今失之。
上干云霓秀，下压龟背欹。
夜半见海日，紫晕开咸池。
魑魅首老木，狂语向人啼。
危亭无遗栋，绝壁无旧题。
夫子勇过我，竦身敢独跻。
我病不能从，梦寐常追随。
秋风海上来，霜清钱正肥。
行寻越溪鞅，肃此世尘鞿。
和议成志感
黄遵宪（清代）

天乎叔带召戎来，举国倾危九庙哀。拳勇竟遭王室乱，首谋尚纵贼人魁。

失民更为丛驱爵，毕世难偿债筑台。坐视陆沈谁任责？事平敢望救时才。
赠山翁
方回（元代）

箐果崖芝日足餐，卖薪时亦下云端。
邻家有酒常同醉，晚岁无衣不叹寒。
黑白石充棋子用，青黄树当历头看。
须眉不愧商山皓，可待为人作羽翰。
三贤堂
刘克逊（宋代）

堂成土木极精华，壮观先生处士家。只恐三贤还一笑，不留隙地种梅花。
再答沙字韵
孙应时（宋代）

羊裘篛笠惯烟沙，强走尘埃合自嗟。
幸有蠹鱼供老丑，何劳汗马战纷华。
情亲过我谈无底，语妙我君点不加。
晴日西湖重载酒，梅梢应及未飘花。
高阳台 题小青“瘦影自临春水照”图
宗婉（清代）

一种愁容，十分病态，可曾真个痴心。强整新妆，东风独自沉吟。

无情有憾谁人见，只一池、春水分明。冷清清，庭院深深，杨柳阴阴。

天荒地老寻常事，算人间只有，此憾难平。薄命红颜，枉教占断才名。

伤心我亦工愁者，向画中、订个知音。愿从今，卿自怜侬，侬自怜卿。
次韵午睡不知雨作
王炎（宋代）

曲肱幽梦午风凉，销尽熏炉一穗香。
急雨萧萧犹未觉，浮尘熠熠更相忘。
自非静处心神定，谁识閒中气味长。
隐几岂容无一事，愿将奇字问偏旁。
题福源寺罗汉松
归庄（清代）

福源建自梁大同，创寺之年植此松。历千余载寺再废，此树不改青葱茏。

大二十围高难度，攫拿天际如虬龙。石根铁干苔斑驳，狂风摇动声铮鏦。

夜然长明镫，晨撞万石钟。声光震耀生灵怪，柯叶常有白云封。

水车之役大木尽，斧斤欲加鬼不容。天王柏，上方松，昔年来游有题咏，何况此树六朝之遗踪。

松之名者，今有报国古岱宗。彼以神京名岳显，此独晦匿于震泽之滨缥缈峰。

大材僻处自矜贵，赏玩不辱于凡庸。大抵植物有如此，人生何必皆遭逢。

嗟哉人生何必皆遭逢。
赠任昉诗
到洽（南北朝）

兽生文蔚，凤亦五色。绚彩火然，岂由画饰。猗欤若人，不扶自直。

数仞难窥，万顷谁测。

四教必修，九德斯备。往行前言，多识罔匮。一见口传，暂闻心记。

生知之敏，昔餐今至。

艺不兼游，择其从善。苞罗载籍，绝妙虫篆。该综名实，宪章朝典。

不体良才，孰营心辩。

在昔未遘，乃眷伊人。余未倒屣，先枉清尘。顾惭菲薄，徒招好仁。

倾盖已旧，久敬弥亲。

范张交好，升堂拜母。亦蒙吾贤，此眷之厚。恩犹弟兄，义实朋友。

岂云德招，信兹善诱。

欣遇以来，四载斯日。运谢如流，时焉岁聿。月次既穷，星回已毕。

玄象昼昏，明庶晓疾。

妍拙不齐，方员各取。子登王朝，为代规矩。余栖一丘，卧痾静处。

同尽性分，殊涂嘿语。

得于神遇，相忘道术。若水之淡，乃同胶漆。岂寄呴濡，方申绸密。

在心为志，非诗奚述。
题祁荔庄别号
钱璧（宋代）

谁似高人景致幽，满林嘉荔古溪头。四时雨露根珠盛，五月风晴子姓稠。

艳紫好同知己醉，高红留与野猿收。美庄还胜千头橘，可等勋家万户侯。
简畅廉访
薛玄曦（元代）

名家世代产贤臣，清白流芳迈等伦。柏叶拂阶迎廌角，红云拥殿识龙鳞。

畅当诗律知无敌，薛稷才华愧不纯。江左扫清虽一道，里行犹赖济斯民。
将出金陵
章在兹（清代）

昔日秦淮渡，高歌旧酒楼。今来江上月，独对帝城秋。

壮志销投牒，微躯贱旅游。干将锋尽折，真悔觅封侯。
和寄苕溪故人
赵希逢（宋代）

抟砂聚散易西东，览镜颜非旧日红。
千里雁邮成杳杳，百年驹隙去匆匆。
暮云杜忆谪仙子，夜雪王思安道公。
蚕室史迁非有罪，从来文士例多穷。
西江月 其三
萧廷之（宋代）

要识真铅真汞，都来只一根源。烹煎火候妙中玄。

不是知音难辨。

采取莫差时日，仍分弦后弦前。玉炉一霎火烧天。

无位真人出现。
雷
陆游（宋代）

君不见，冬月雷，深藏九地底，寂默如寒灰。
纷纷槁叶木尽脱，蠢蠢蛰户虫争坯。
坚冰积雪一朝尽，风摇天边斗柄回。
雷声却擘九地出，殷殷似挟春俱来。
鱼龙振鳍熟睡醒，桃李一笑韶颜开。
候耕老农喜欲舞，掀泥百草知谁催。
惟嗟妇女不解事，深屋揜耳藏婴孩。
吾闻阴阳有常数，非时动静皆为菑。
无人为报阿香道，时来何至劳卿推。
舟行里下河 其三
许传霈（清代）

蒹葭飞白鹭，汤汤流淮水。蓼岸有农家，诛茅成小市。

田车挂帆席，无人自奔驶。长歌彼乐郊，渔唱晚烟里。
僧惠勤初罢僧职
苏轼（宋代）

轩轩青田鹤，郁郁在樊笼。
既为物所縻，遂与吾辈同。
今来始谢去，万事一笑空。
新诗如洗出，不受外垢蒙。
清风入齿牙，出语如风松。
霜髭茁病骨，饥坐听午钟。
非诗能穷人，穷者诗乃工。
此语信不妄，吾闻诸醉翁。
同毅夫贺无斁教授
张耒（宋代）

吾闻冤句民，盗若春竹雨。
异时用武吏，搏击纵鹰隼。
洋洋刘太守，岂弟发素蕴。
凶年盗乃减，见谓君子敏。
先生衍诗书，循吏副忧轸。
庶几从风靡，少缓束湿紧。
君家庞眉伯，学行我标准。
捧书见华发，应为一笑听。
杂咏一百首·龚胜
刘克庄（宋代）

已设床临牖，何须绶着身。
遂令移鼎贼，知愧饰巾人。
看镜
陆游（宋代）

局促人间百不如，每看清镜叹头颅。
醉来风月心虽在，老去轩裳梦已无。
棋劫正忙停晚饷，诗联未稳画寒炉。
乘除尚喜身强健，六十登山不用扶。
渔阳老妇歌
周忱（明代）

渔阳老妇白发多，去年归自斡难河。
自言本是田家女，少小姿容众推许。
父母求婚来大都，朱门许嫁不须臾。
良人系出蒙古部，阿翁仕元作枢副。
当时误信媒妁言，论财竟作偏房妇。
含羞俯首半载余，天上兵来北击胡。
百口仓皇夜出塞，散入匈奴部落居。
偷生强欲随风土，旋绾盘头学胡语。
区脱沙中逐井泉，琵琶马上调歌舞。
岂无肉食充黄粱，亦有酥酪为酒浆。
族类不同天性异，触物时时怀故乡。
况当夫死子尚幼，风沙易得红颜丑。
归心一片竟谁知，绝漠穷荒零落久。
前年天子亲北征，单于纳款烟尘清。
往来信使无虚月，老身遂得离边庭。
提携二子到乡邑，村墟改变无亲戚。
吞悲暗忆别家时，别时十七今七十。
角尖高帽窄衣裳，半臂珠络红缨长。
儿童乍见皆掩笑，元季都人同此妆。
今日官家有恩例，给与牛羊赐田地。
太平衣食足耕桑，且保白骨埋渔阳。
独惜生来命何薄，虚掷春光向沙漠。
寄语邻家窈窕娘，早嫁无如故乡乐。
吴门柳（渔家傲·二之一）
贺铸（宋代）

窈窕盘门西转路。残阳映带青山暮。最是长杨攀折苦。堪怜许。清霜翦断和烟缕。

春水归期端不负。依依照影临南浦。留取木兰舟少住。无风雨。黄昏月上潮平去。
送顾非熊作尉盱眙
刘得仁（唐代）

一名兼一尉，未足是君伸。历数为诗者，多来作谏臣。

路翻平楚阔，草带古淮新。天下虽云大，同声有几人。
读林子仁诗
赵蕃（宋代）

连林泥滑滑，遍地苹青青。
多病愁难却，春风梦已经。
曾过蕲水郡，不见少微星。
独行惭方驾，清诗许乞灵。
句
虞祺（宋代）

留得甘泉作霖雨，白云来往自无心。
登胥山赠长老净昙二首 其二
张嵲（宋代）

诗律遥追璨可流，安禅总不碍闻修。劝君着意搜新句，准拟他年有惠休。
记异
庞籍（宋代）

冬至子时阳已生，道随阳长物将萌。
星辰赐告铭心骨，愿以宽章辅至平。
盛仲举秀才归自九华极谈胜赏亟取李白九华联句原韵作二首志之 其一
郭祥正（宋代）

客从青阳归，为我谈九华。雪潭昨夜宿，衣上有残霞。

鸣溜隔深木，白鹇栖翠崖。南游岂是远，乘兴必携家。
三日绿潭篇
万齐融（唐代）

春潭滉漾接隋宫，宫阙连延潭水东。蘋苔嫩色涵波绿，

桃李新水照底红。垂菱布藻如妆镜，丽日晴天相照映。

素影沉沉对蝶飞，金沙砾砾窥鱼泳。佳人祓禊赏韶年，

倾国倾城并可怜。拾翠总来芳树下，踏青争绕绿潭边。

公子王孙恣游玩，沙阳水曲情无厌。禽浮似挹羽觞杯，

鳞跃疑投水心剑。金鞍玉勒骋轻肥，落絮红尘拥路飞。

绿水残霞催席散，画楼初月待人归。
题历山舜词（山有庙，呼为帝二子，多变妖异为时所敬）
杜荀鹤（唐代）

昔舜曾耕地，遗风日寂寥。世人那肯祭，大圣不兴妖。

殿宇秋霖坏，杉松野火烧。时讹竞淫祀，丝竹醉山魈。
卧雪东林寺延望天池感赋五绝 其四
胡直（明代）

寤寐香炉峰，偃蹇东林寺。朝饮虎溪水，还共天池味。
求心斋
詹初（宋代）

生生天地心，吾人秉其真。
虚灵无一物，纯然惟元仁。
如何彼放无，物欲共沉沦。
客感乃为主，本主翳埃尘。
鉴此去物欲，而求我真纯。
求之真即见，端然还在身。
只恐吓物与欲，乘间复来侵。
念兹心益奋，日夜终惟寅。
戒惧与谨独，式用存吾神。
于焉生生意，始与天地伦。
杂兴 其三
徐鹿卿（宋代）

竹枝双翡翠，缩颈照寒水。蓦见渡溪人，一声忽飞起。
和经略直阁寺丞赠刘升之蛰龙岩二首
唐弼（宋代）

古人事业不关书，圣处工夫咏舞雩。
窈窕崖居辱题品，南阳端有卧龙无。
题谢园二首
郭印（宋代）

邂逅成幽讨，徘徊慰赏心。
长江连远色，乔木借清阴。
亭暗萝垂幄，林明竹散金。
烂游须爱日，羲驭去骎骎。
风雪二首 其二 雪
刘克庄（宋代）

持帚通樵径，支筇过藓桥。不知及门者，若个肯埋腰。
挽林益之母
曾丰（宋代）

所天之托半途蹉，刚把初心与岁磨。家法子孙多令器，门风文武两殊科。

犹馀三釜似荣矣，未拜五花如命何。自有彤编为不朽，断机那枉费工夫。
句
吴敏（宋代）

醉中掷笔金銮殿，睡起鸣笳铁瓮城。
寿陈府博
陈宗远（宋代）

三屿萦纡秀且奇，苕华琢采妙工倕。
高罗绛帐声盈耳，戏着斑工笑解颐。
鱼藻留连依水密，凤筩准拟向阳吹。
的知梅信传东阁，先访南宫第一枝。
中秋月
孙复（宋代）

十二度圆皆好看，就中圆极在中秋。
前峰独上还吟玩，高兴多于庾亮楼。
霜华
曹钊（清代）

霜华历历下庭柯，坐久幽窗暗薜萝。风雨惯能欺客枕，烟霞端不负渔蓑。

间情赋罢人思酒，短札裁成雁渡河。满目征尘何日息，邯郸道上塞云多。
寓寺八首
张耒（宋代）

笼灯到晓只微明，独拥单衾听雨声。
葛幌竹床清过暑，萧然未觉负平生。
和谢宗可霜华花雾尘诗三韵
舒逊（元代）

宿酒禁持梦乍醒，阴阴芳树鸟无声。轻笼翠色溶溶晓，渐复红香淡淡晴。

误避茶烟跧老鹤，惯藏柳影咽娇莺。东风却怕花神怪，捲起霏微幕不成。
送明老游雁荡五首
吴芾（宋代）

方欣林下共谈禅，底事深公挽出山。
千里同风无道俗，何妨一笑便言还。
次韵斯远夜归
韩淲（宋代）

看梅集池馆，风雨中夜归。当君扶舆际，是我寻梦时。

山气既巃嵷，晨光且熹微。倏来五字工，亟读起披衣。
往龙岫舟中
释永颐（宋代）

龙山溪上路，短棹腊中行。
雪霁寒郊阔，春囘宿雾生。
柳摇冰线断，鹭起玉衣明。
未见晴梅发，先思杖屦轻。
哀古道
赵元（金朝）

山深道坏水纵横，怪得春来少客行。不信天教人迹断，水乾更遣蒺藜生。
鹧鸪天（席上吴子似诸友见和再用韵答之）
辛弃疾（宋代）

翰墨诸君久擅场。胸中书传许多香。苦无丝竹衔杯乐，却看龙蛇落笔忙。

闲意思，老风光。酒徒今有几高阳。黄花不怯秋风冷，只怕诗人两鬓霜。
同鲜于洛阳于毕员外宅观画马歌
高适（唐代）

知君爱鸣琴，仍好千里马。永日恒思单父中，

有时心到宛城下。遇客丹青天下才，白生胡雏控龙媒。

主人娱宾画障开，只言骐骥西极来。半壁zazb势不住，

满堂风飘飒然度。家僮愕视欲先鞭，枥马惊嘶还屡顾。

始知物妙皆可怜，燕昭市骏岂徒然。纵令剪拂无所用，

犹胜驽骀在眼前。
赠郝礼丞
释简长（宋代）

住近城西寺，门无俗客登。
朝回簾捲雪，吟冷砚生冰。
鸟影罇中过，茶烟竹际凝。
遥思来夜月，虚阁与谁凭。
大相岭
任兰枝（清代）

肩舆历峻坂，力尽得跻攀。冰雪明孤岭，风云暗百蛮。

地应雄剑阁，天已近阳关。旧说南征相，兵戈驻此间。
偈六十三首
释道宁（宋代）

以字不是八不成，无言童子笑忻忻。
优昙华现人间瑞，鼻孔通天嗅不闻。
日月不到处，特地好乾坤。
相和六引 其二 商引
萧子云（南北朝）

君臣数九。发凉风。三弦夷则。白藏通。克谐候管。和六同。
陈紫薇知宛陵出关三日复召归 其一
释居简（宋代）

竹分宛陵去，环赐北关归。出昼只三日，排云趋九扉。

春风随意好，卿月上天飞。想见高寒处，朣朣并紫微。
和江邻几梅圣俞同蔡学士观宋家书画
刘攽（宋代）

中郎石经天下传，江翁说诗当世贤。南昌子真亦禄仕，读书养性希神仙。

雄豪相遇古莫及，所至衣冠争愿焉。贵公子孙谁是胜，广平家书盈万千。

当时交友皆父行，贾生论议欺老先。开门迎客车结辙，而此三士相周旋。

牙签插架尘土绝，宝轴出囊瑶玉联。前秦篆籀颇磨灭，中世粉墨仍新鲜。

咨嗟古人不可见，但觉能者心意专。知音自昔贵一遇，千岁相望犹比肩。

况有清诗纪实事，豪壮入耳如哀弦。鄙夫观书识难字，古文愈野心谓然。

要当乘兴过君所，刮膜一使头风痊。
择之所和生字韵语极警切次韵谢之兼呈伯崇
朱熹（宋代）

不是讥诃语太轻，题诗只要警流情。烦君属和增危惕，虎尾春冰寄此生。
颂古十六首
释心月（宋代）

父母非亲亲是谁，双眸烱烱带双眉。
含元殿上不相识，正是岷峨相见时。
上卜君寿省元
吴惟信（宋代）

沉香亭北何时去，饭颗山前瘦一生。已悟本心元有道，可能浮世便无名。

江梅索笑何郎句，秋菊餐英楚客情。天意未教头白尽，合应留取短长檠。
居拟苏武 其一
汪元量（宋代）

棠棣本同根，芳葩亦相联。谁谓忽远役，怀抱无由宣。

况我骨肉亲，与子枝叶连。昔为双飞凫，今为孤飞鸢。

徘徊复彷徨，感激涕泗涟。道路阻且远，四海霏尘烟。

鹡鸰恐失群，绕树何翩翩。我有一斗酒，可以同笑言。

去去从此辞，努力云中鞭。
西归七首次韵和泗州十五叔父 其七
晁补之（宋代）

古人重生男，豚酒庆亲戚。桑弧射四方，言有四方役。

奉璋比德性，堕地要膂力。如何晋公子，安乐忘所适。
费参政 其三
魏了翁（宋代）

曲突有危虑，扣阍无隐情。挥戈群啄害，断鞅一精诚。

斩错终何补，征辽祸已成。惟公独知我，劝主不言兵。
倦极
赵文（宋代）

倦极得凉意自适，芒席何必殊桃笙。
啼鸟一声扇堕地，我睡已足非渠惊。
方壶渔隐图
王恭（明代）

沧波深不极，孤棹独容与。白发尚渔竿，何心恋圭组。

翛然水木兴，浩荡沙鸥侣。回首莓苔峰，苍茫夜来雨。
浮翠桥
何耕（宋代）

隔溪苍翠各西东，架竹为梁路始通。
缺月罅林凝净绿，断霞明水抹残红。
芒鞋步步幽深处，藜杖声声屈曲中。
回首忽惊桥已远，泠然身御圃田风。